钦定古今图书集成/方舆汇编/职方典/第1161卷 > 《郧阳安此斋桂花赋》彭文炜
## 钦定古今图书集成/方舆汇编/职方典/第1161卷 > 《郧阳安此斋桂花赋》彭文炜

郧有院，院有《木维牡丹》之诗，篇篇纷纷其和续。感富
贵之多吟，款异乡之幽独。安此斋中桂花敻出不封
五大夫，不分六君子。山静日长咏子西，轻裘缓带而
安此，维此木之叶，正色凛相望。雄姿傲霜雪，鳞甲生
青苍。美哉放湖诗，寘汝兄弟行。若夫凉风吹萚白露
零，秋枫落，吴江莲谢芳洲。何百草而不黄，惟此枝其
“独留。”于是南枝发荣，北枝吐萼。四出如琼，三英有约。
先篱菊而早开，殿秋葵而未落。飘天香，敞天衣，揽仙
芳，开仙药。绿叶重芳，青阴可托。则见步明月，入广寒，
抚娑罗，剔团𪢮。运吴刚之斧，䬸玉兔之丹。《霓裳》仙家
羽衣宽，婵娟素娥相并肩。我有七宝非等闲，唤卿桂
子云中看。尔乃映绿堆璚，间黄吐玉。“韵沁香奁，光摇
金屋。株连五窦之芳，实表八荀之目。皋涂山在番禺
东，乃如南岭，梅花丛放，花满树，香随风，浃日不散夜
溶溶。子种鹫岭，根移蟾窟。长菩提之觉树，有如来之金粟。降灵实于月峰，状如玑而非玉。迢遥此种出天
竺，氤氲寒岩尽群馥。惟蛩螀之与咏，岂蝴蝶之敢宿。
吟小山兮隐士招，树丛生兮山之麓。叶作舟，条如马，
珠英灿如绮。琼叶润可把。丹心独自传。芳意不可写。
若永叔咏以繁华，子瞻称为细蕊。鼓棹兮湘君，结旗
兮山鬼。红非嫩，白非妖，绿自殊，黄自娇。霜盈盈兮兰
桨，咏《韩诗》兮子苍。暂假寐兮中堂，若三人兮吾傍。丹
衣桓圭，黄衣信圭，白衣躬圭，峨峨而立，冉冉不飞。噫
嘻！执圭若木，非子而谁俄而觉桂花累累，桂子若若。”